adoh anggone lumaku, banjur mandheg ngenam napase kang ngansur-angsur. Sesege dhadha wis rada suda ora nderbala.Wong bagus iku banjur ngudarasa guneman ing btin. Krasa beja wak ingwang dene ora kongsi palastra siya-siya dening kridhane pusaka ing astane keng rama. Raden Setta banjur krasa nalangsa penggalihe. Ora karasa waspane umijil nelesi pasuryane. Nanging banjur pinupus iku wus pepesthene urip kang kudu dumadi ing dhiri pribadine. Ora antara dangu kesusul rayine kalih.Tanpa pocapan liuwih dhisik, wong elu kuwi banjur rerangkulan nrenyuhake banget. Senajan padha-padha satriya gegedhuging yuda parandene ora kuwawa nahan wetune waspa panalangsa ing penggalihe sowang-sowang. Sawise rada sawatara suwene nuli bisa rembugan.“Adhimas Untara lan Wratsangka kok sajak kemrungsung nungka lakune pun kakang ana apa dhi?” Nampa pitakon mangkono kuwi Raden Untara lan Raden Wratsangka rada kacipuhan. Arep matur lambane kaya kelet ora kena kanggo guneman. Satriya loro iku sikut-sikutan supaya ndhisikna matur. Raden untara tumenga.“Kakangmas Raden Setta, bilih kawula lepat nyuwun aksami. Anggen kawula gita-gita nututi tindak paduka bot-botipun dipun utus Rama Prabu Matswapati supados paduka kersa wangsul, nun.”“Adhiku Untara lan Wratsangka, mesthi sliramu ngerti dhewe, kaya ngapa dukane Rama Prabu Matswapati marang pun kakang. Mula Adhi, pun kakang kaweden banget ora wani sowan Rama.”“Kakangmas Setta, Rama Prabu Matswapati duka punika rak kala wau. Nanging sapunika sampun lilih, paduka kapurih wangsul.”“Adhiku sakarone, dikaya ngapa wae sabda pandhita ratu, pun kakang wis kadhung prasetya ora bakal bali menyang Wiratha, dhi.”“Kangmas Raden Setta, kamangka kawula dipun begtani purba wasesa supados Kangmas Setta kersa kondur dhateng Wiratha lho.”Apa kang dikuwatirake Raden Untara mau kae bener-bener dumadi. Nyatane Raden Setta bangga ora kersa kondur maneh menyang praja Wiratha. Iki ateges tuwuh pradondi antarane sedulur kasebut. Raden Setta kepeksa dikrubut loro, yaiku Raden Untara lan Raden Wratsangka. Dhasare pancen satriya linuwih, sekti mandraguna, mula senajan dikrubut loro tetep menter.Raden Setta ngadhepi adhine loro iku migunakake jurus manuk sriti nyaut kinjeng. Sikil mbegagah sedheng-sedheng wae, tangan kiwa ana ngarep dhadha, epek-epek madhep mengarep. Tangan tengen manglung ana dhuwur sirah, drijine mlengkung kaya driji manuk sriti arep nyaut tiktik iyik cilik-cilik. Mripat mencereng jlalatan. Napas ngeses kaya ula arep nyemburake racun. Raden Untara lan Raden Wratsangka uga wis apal banget marang kadigdayane